Document ID: /roh_data/filtered/fineweb-2-filterrobots_roh.jsonl.gz/41841

Cartas religiusas
Las numerusas hartas religiusas representan in maletg religius. Il pli savens Jesus Cristus e Nossadunna, denton era auters sogns sco s. Anna, s. Antoni, s. Giusep, eav. Derasada ei era la harta dil frater Meinrad Eugster da Nossadunnaun cun meinsvart in tochet teila ch’ei staus en contact cun sias reliquas. Sil revers dalla harta ei il bia ina oraziun corrispundenta en romontsch ni tudestg. Ils maletgs da devoziun vegnan per ordinari reparti a caschun dad occasiuns religiusas sco pelegrinadis, emprema communiun, creisma, messas nuvialas, profess, giubileums sacerdotals. Els vegnan mess els cudischs da messa e da devoziuns. Quels ein oz denton per gronda part buca pli en diever ed aschia ein era las hartas da sogns pli u meins svanidas. Ils affons da pli baul fagevan magari concurrenza, tgi che possedi las biaras e brattavan ora talas denter els, per cass ch’els vevan dublettas.
Per Tujetsch ein specialmein las hartas d’ordinaziuns sacerdotalas ni da messas nuvialas, da profess e da giubileums sacerdotals interesssantas. Ellas dattan perdetga dil grond diember da Tuatschin(a)s ch’ein sededicai alla veta religiusa.
Duas dallas veglias avon maun ein quella da pader Baseli Berther (1885) e da sur Giachen Giusep Beer (1899). D’interess ein era las hartas dallas confraternitads dil Cor de Jesus e dil Cor de Maria a Rueras e dil Scapulier a Sedrun sco era las regurdientschas allas missiuns a Tujetsch. (Text da Norbert Berther el cudischet Pietad populara)